**Ágazati bértámogatás a COVID-19 járvány munkaerőpiaci hatásainak kezelésére**

**(GINOP-10.1.1-21-2021-00001)**

2020 márciusától a világjárvány következében kialakuló globális gazdasági válság és recesszió kibontakozását lehetett megfigyelni. A gazdasági mutatók visszaesése és a munkanélküliség növekedése Magyarországot sem kerülte el. A járványhelyzet következtében a kormány munkaerőpiacot érintő szakpolitikai célja között a munkahelyek védelme, és a munkanélküliség megelőzése, a foglalkoztatási veszteségek kezelése került középpontba. A több hullámban felerősödő COVID-19 járvány folyamatos intézkedéseket igényelt a Kormány részéről, a 2020 IV. negyedévében tapasztalt romló járványhelyzet eredményeként újabb intézkedések kerültek bevezetésre, melynek keretében a gazdasági szereplők széles körét érintően került sor a tevékenységük végzésének újabb korlátozására. A korlátozással érintett ágazatokban foglalkoztatott munkavállalók munkahelyének megőrzése érdekében került sor az ágazati bértámogatás bevezetésére a veszélyhelyzet ideje alatt egyes gazdaságvédelmi intézkedésekről szóló 485/2020 (XI.10) Korm. rendeletbe foglaltak szerint. A támogatás a munkavállalók bérköltségéhez nyújtott támogatást átmeneti időre, lehetővé téve, hogy a vállalkozások akkor is fenntartsák ezeket a munkahelyeket, amikor tevékenységüket nem, vagy csak korlátozottan tudják végezni a járványhelyzet miatt.

A 2020-ban meghirdetett bértámogatási program megvalósítására a **GINOP-10.1.1-21-2021-00001** számú **"** **Ágazati bértámogatás a COVID-19 járvány munkaerőpiaci hatásainak kezelésére "** című kiemelt projekt keretében, uniós társfinanszírozással került sor. A projekt támogatási összege 84 Mrd Ft, a támogatási intenzitás 100% volt. A kiemelt projekt megvalósítására 2020. november 10. - 2022. szeptember 15. között került sor. Az ágazati bértámogatás finanszírozása a COVID járvány kezelését szolgáló uniós REACT-EU helyreállítási támogatás révén valósult meg a projektben.

A legtöbb támogatási kérelmet a Fővárosban nyújtották be a munkáltatók, a megítélt és folyósított támogatás összege, valamint a támogatással érintett létszám tekintetében a Főváros részaránya 33-35% volt mindegyik mutató esetén.

A támogatásban részesült munkáltatók ágazati megoszlás vizsgálata alapján megállapítható, hogy a támogatható ágazatok közül a legnagyobb támogatási igény a főtevékenység jellegéből fakadóan a szálláshely-szolgáltatás, vendéglátás ágazatban generálódott.

A 2020. november 1. és 2021. május 31. közötti időszakra volt igényelhető, GINOP-10.1.1-21 kiemelt projektben uniós forrás terhére elszámolt ágazati bértámogatás 52 952 munkavállaló munkahelyének fenntartásához járult hozzá a Fővárosban.

Budapest Főváros Kormányhivatala részprojektjében összesen 7 529 munkáltató részesült 27 660 303 635 Ft támogatásban.

(*BFKH)*